|  |  |
| --- | --- |
| **NOTAT OM ’BEST PRACTICE’** | DATO: 16. juli 2024PROJEKTNR.: 7053cvhc/CVHC |
| Iffff |  |
| **Vedr.:** | **Krav til produkter og materialer i kontakt med drikkevand ifbm. udbudsforretninger** |

Indhold

[Indledning 1](#_Toc172029586)

[Formål 2](#_Toc172029587)

[Målgruppen 2](#_Toc172029588)

[Lovgivning og ledelsessystemer 2](#_Toc172029589)

[Læsevejledning 3](#_Toc172029590)

[Udskilningstragten 3](#_Toc172029591)

[Kravspecifikationer 4](#_Toc172029592)

[Certifikater 5](#_Toc172029593)

[Andet 5](#_Toc172029594)

[Eksempler på formuleringer til udbud 6](#_Toc172029595)

[Produkter, kravspecifikationer 6](#_Toc172029596)

[Produkter, certifikater 6](#_Toc172029597)

[Produkter, Andet 7](#_Toc172029598)

[Forbrugsstoffer, kravspecifikationer 7](#_Toc172029599)

[Særlig ArbejdsBeskrivelse (SAB) 8](#_Toc172029600)

[Evaluering og tildelingskriterier 8](#_Toc172029601)

[Eksempel på formulering til evaluerings- og tildelingskriterier 9](#_Toc172029602)

# Indledning

Dette notat er udarbejdet af DANVA’s materialenetværk, og har primært til formål at give inspiration til opbygning af udbudsmaterialers krav, når fokus er materialernes hygiejniske egenskaber.

På materialenetværkets stiftende møde den 9. juni 2022 var der bred enighed om, at kravspecifikationer og evaluerings-/tildelingskriterier for produkter og materialer, som er/kommer i kontakt med drikkevand, til udbudsforretninger havde første prioritet.

Forsyningerne FORS, DIN Forsyning, Aarhus Vand og HOFOR har venligst stillet deres udbudsmaterialer til rådighed i forbindelse med udarbejdelsen af notatet. Udbudsmaterialerne dannede grundlag for en workshop i materialenetværket den 11. oktober 2022, hvor essens af udbudsmaterialernes input til kravspecifikationer, evalueringer og tildelingskriterier blev trukket ud.

På HOFOR’s hjemmeside kan man ligeledes hente inspiration til udbudsmaterialer, link: [HOFOR Tekniskdesign – HOFORs tekniske kravspecifikationer (hofor-tekniskdesign.dk)](https://hofor-tekniskdesign.dk/)

## Formål

Formålet med notatet er at give DANVA’s medlemmer mulighed for at hente inspiration til formuleringer og opbygning af afsnit i udbudsmaterialer, der skal sikre drikkevandskvaliteten mod afsmitning fra materialer, lugt, smag og mikrobiologisk eftervækst. Desuden kan der i notatet findes inspiration til, hvordan evaluering og tildelingskriterier kan opstilles, så tilbud der indfrier de stillede krav til produkter og materialer belønnes.

Notatet samler op på ’Best Practice’ fra erfaringerne i materialenetværket, og forventes at kunne være givende for DANVAs medlemmer frem mod implementering af drikkevandsdirektivets krav og dokumentation, EU-overensstemmelseserklæring.

## Målgruppen

Notatet henvender sig primært til projektledere med ansvar for afvikling af udbudsforretninger i forbindelse med projekter samt indkøbere af diverse forbrugsstoffer, vandmålere, komponenter der løbende udskiftes osv.

Derudover er notatet også relevant for forsyningernes DDS-Team og vandkvalitetsansvarlige, idet bekendtgørelse om kvalitetssikring på almene vandforsyning stiller krav om dokumentation og sporbarhed på produkter som kommer i kontakt med drikkevandet.

## Lovgivning og ledelsessystemer

Det seneste drikkevandsdirektiv (EU 2020/2184) er implementeret med Lov om ændring af lov om vandforsyning m.v., byggeloven og lov om produkter og markedsovervågning af den 23. april 2024. Artikel 11 og 12 i direktivet har fokus på minimumskrav til hygiejne for materialer, der kommer i kontakt med drikkevand, for at sikre at materialerne ikke:

* Direkte eller indirekte bringer beskyttelsen af menneskers sundhed i fare
* Påvirker vandets farve, lugt eller smag negativt
* Forøger den mikrobielle vækst
* Medfører afsmitning af forurenende stoffer til vandet på niveauer, der er højere end nødvendigt i forhold til det tiltænkte formål med materialet

De samme intentioner en del af den gældende drikkevandsbekendtgørelse (BEK nr 810 af 18/06/2024). Her fremgår det, at der ved fastlæggelse af analyseprogrammer skal tages hensyn til eventuel afsmitning fra materialer, produkter i kontakt med vandet, behandlingskemikalier og filtermedier. Der angives dog ikke hvilke parametre, der skal analyseres for eller grænseværdier, som skal overholdes, idet dette er håndteret gennem EU-Forordningerne (retsakter) hørende til drikkevandsdirektivet.

Afsmitning fra materialer i kontakt med drikkevand er ligeledes et emne for ledelsessystemer med fokus på fødevaresikkerhed, som mange af DANVAs medlemmer anvender. Her stilles der krav til at risikoen for afsmitning fra materialer håndteres. Derfor er det afgørende at der tages stilling til, hvilken materialekvalitet der er velegnet til at indgå i vandbanen, og at det kan eftervises, at den ønskede kvalitet er leveret.

På sigt vil det være EU-overensstemmelseserklæringen, som vil være dækkende for den rette kvalitet. Efter den 31. december 2026 vil det ikke længere være lovligt at markedsføre produkter, som kommer i kontakt med drikkevand, uden en EU-overensstemmelseserklæring.

Af hensyn til flaskehalsproblemer hos laboratorier og certificerende organer indeholder drikkevandsdirektivet en overgangsperiode, hvilket betyder, at produkter der er vurderet i overensstemmelse med nationale hygiejnekrav og som har en gyldig overensstemmelsesattest pr 31. december 2026, vil kunne anvendes frem til 31. december 2032.

Dokumentation på at materialerne ikke har en negativ indvirkning på drikkevandskvaliteten vil med stor sandsynlighed frem til 31. december 2032 skulle modtages som en bred vifte af overensstemmelseserklæringer (certifikater/typegodkendelser).

Det kan dog være svært at få de rette certifikater vedlagt i tilbudsmaterialer fra leverandørerne. Certifikater, som dokumenterer, at produkter overholder krav til mikrobiologisk eftervækst og afsmitning til drikkevand, er endnu ikke så udbredt, som de mere gængse certifikater der dokumenter de fysiske og mekaniske egenskaber ved produkterne. Afholdes udbudsforretningen, som ”Udbud med forhandling”, har bygherren mulighed for at præcisere kravene til certifikaterne under forhandlingsrunden.

## Læsevejledning

Notatet er bygget op, så brugeren/læseren kan vælge at differentiere på krav til dokumentation i forhold til kravspecifikationerne for den enkelte forsyning. Afsnittene er bygget op, så det er muligt at bruge copy-paste funktionen.

Der indledes med kortfattet beskrivelse af udskilningstragten og de enkelte elementer i denne, se nedenstående afsnit. Udskilningstragten er en hierarkisk opbygning af krav til dokumentation i relation til kravspecifikationerne.

Herefter gives der eksempler på formuleringer, der kan anvendes i udbudsmaterialer. Eksemplerne er inddelt i 3 afsnit, som typisk findes i udbudsmaterialer:

1. **Kravspecifikationer** – stiller grundlæggende krav til materialer og forbrugsstoffer, som i princippet gælder for alle projektudbud og indkøbsaftaler.
2. **Særlig ArbejdsBeskrivelse (SAB)** – stiller krav som er særligt og i princippet kun gældende for det pågældende projekt/udbud.
3. **Evaluering og tildelingskriterier** – hvordan måles og vejes de enkelte tilbud mod hinanden og hvad er belønningen for bedst måling og vejning?

Brugeren af notatet skal sikre sig, at notatets indhold forsat er meningsfyldt i relation til det pågældende udbud og det til den tid gældende lovgrundlag samt standarder og normer.

# Udskilningstragten

Drikkevandsdirektivets intention er, at det skal være muligt at få dokumentation for, at et produkt eller materiale via kontakt med drikkevandet ikke direkte eller indirekte bringer beskyttelsen af menneskers sundhed i fare. Dette sikres ved fælles kravspecifikationer, som er underlagt kontrol- og mærkningsordning og dokumenteres med en EU-overensstemmelseserklæring.

Drikkevandsdirektivets overgangsordning/-periode betyder med stor sandsynlighed, at der vil behov for at opstille lokale kravspecifikationer til produkterne og materialerne, da en række producenter forventes at skulle benytte sig af overgangsordningen. Dokumentationen vil være baseret på nuværende nationale mærkningsordninger, hvor nationale vedtagne testmetoder, betingelser for produktets/materialets anvendelse og grænseværdier for afsmitning vil være gældende.

Nogle af de lokale kravspecifikationer kan imødekommes ved at stille krav om dokumentation i form af certifikater fra nuværende nationale ordninger, mens andre må håndteres ved at stille krav om dokumentation i form af migrationstest, analyseresultater og/eller risikovurderinger.

Dette er illustreret på nedenstående grafiske fremstilling, Udskilningstragten, hvor kravspecifikationerne ligger i øverste niveau, herunder kommer certifikater og på laveste niveau findes anden dokumentation.



## Kravspecifikationer

Øverst i udskilningstragten ligger kravspecifikationerne. Disse beskriver bygherres præcise krav til produkter og materialer, og kan i princippet variere alt efter, hvilket projekt der udbydes. HOFOR har udarbejdet generelle kravspecifikationer til produkter og materialer:

* VAM101 – Beton

Kravspecifikationen indeholder bl.a. en recept på ”vandbanebeton” og DDS-krav

* VAM102 – Trykluft

Gælder for trykluft fra et kompressoranlæg ved mere end 4 bars overtryk

* VAM103 – Rustfrit stål i vandbanen

Fokus er på at minimere korrosion af rustfri ståloverflader og afsmitning af metaller og andre kemiske stoffer fra rustfrit stål til drikkevand

* VAM104 – Kobberlegeringer inkl. bilag

Fokus er på at minimere risici for korrosion af komponenter fremstillet af kobberlegeringer samt minimere afsmitning af metaller og andre kemiske stoffer fra kobberlegeringer til drikkevand

* VAM105 – Ikke-rustfrit stål og støbejern i kontakt med vandbanen

Fokus er på at minimere risici for korrosion af komponenter fremstillet af ikke-rustfrit stål og støbejern samt minimere afsmitning af metaller og andre kemiske stoffer fra ikke-rustfrit stål og støbejern til drikkevand

* VAM106 – Organiske materialer i kontakt med vandbanen

Fokus er på at minimere risici for afsmitning af uønskede stoffer fra organiske materialer til drikkevand samt minimere mikrobiologisk eftervækstpotentiale

HOFOR arbejder løbende med udvikling af kravspecifikationerne, hvorfor det anbefales at konsultere hjemmesiden: [Vand Materialer – HOFOR Tekniskdesign (hofor-tekniskdesign.dk)](https://hofor-tekniskdesign.dk/vand/vand-generelt/) inden der eventuelt henvises til ovenstående kravspecifikationer.

Kravspecifikationerne henviser så vidt muligt til EN- og DS-standarder, herved sikres dokumentation og et bredere felt af bydende.

En standard er en detaljeret teknisk beskrivelse af en fremgangsmetode, et produkt, en prøvningsmetode eller en ydelse, hvor der blandt brugerne er en fælles accept af standarden.

## Certifikater

Næste niveau ned gennem udskilningstragten er krav om certifikater til at dokumentere, at produkterne overholder/indfrier et givent sæt kravspecifikationer, som typisk er EN-standarder eller det certificeringsorgan har udarbejdet egen standard hørende til det pågældende certifikat.

Der findes en række certifikater, som dokumenterer forskellige sæt af kravspecifikationer. Opgaven, i forbindelse med udbudsforretninger, består derfor i at finde de certifikater, som bedst matcher de kravspecifikationer, som forsyningen stiller i relation til drikkevandskvaliteten.

På sigt vil drikkevandsdirektivets EU-overensstemmelseserklæring afløse alle nuværende certifikater, som dokumenterer et krav til hygiejne for materialer, der kommer i kontakt med drikkevand.

Et eksempel på en evalueringsguideline (kravspecifikation) fra hollandske KIWA kan ses her: [k17504-03\_10.10.2018.pdf (kiwa.com)](https://www.kiwa.com/4b0bb6/globalassets/dam/kiwa-netherlands/downloads/k17504-03_10.10.2018.pdf). Evalueringsguiden svarer til en standard. Certifikatet er dokumentation for, at produktet overholder beskrivelserne og kravene i evalueringsguiden.

Et KIWA certifikat udstedt efter ovenstående evalueringsguideline sikrer at gummiprodukter, som kommer i kontakt med drikkevand, lever op det de toxikologiske, mikrobiologiske og organoleptiske krav som specificeret af de hollandske myndigheder (nationale kravspecifikationer).

Tyskland har i 2021/2022 indført en national ordning, som ligger meget tæt op ad drikkevandsdirektivets ordning. Et produkt/materiale underlagt den tyske ordning vil have en overensstemmelseserklæring med betegnelsen Attestation of Conformity, AoC. Flere certificeringsorganer er akkrediteret til at udstede AoC, for eksempel kan nævnes NSF, Eurofins, HyCert, DVGW og KIWA samt en række i Danmark mindre kendte certificeringsorganer.

På samme vis, som KIWA, har andre certificeringsenheder deres guidelines (kravspecifikationer), som fortæller, hvad deres certifikatet dækker.

Eksempler på certificeringsordninger:

* DK-Vand (dansk)
* KIWA (hollandsk)
* DVGW (tysk)
* ÖVGW (østrigsk)
* SVGW (schweizisk)
* NSF (nordamerikansk)
* RISE (svensk)
* ACS (fransk ordning), hvor blandt andre EuroFins kan udstede et ACS-certifikat
* ICIM (italiensk)
* …

## Andet

Laveste niveau i udskilningstragten er ”Andet”. Her kan produkterne accepteres/godkendes, hvis der kan fremvises dokumentation, som svarer til en af ovenstående certificeringsordninger. Dokumentation skal være udført af et akkrediteret laboratorie, og kan bestå af analyserapporter med målte koncentrationer for afsmitningstest og med angivelse af hvilke stoffer, der er analyseret for samt deres detektionsgrænser. I analyserapporten skal randbetingelser for test angives (fx DS/EN standard).

Dokumentationen kan også være et (ikke dækkende) certifikat suppleret med analyser for at opnå fyldestgørende dokumentation.

# Eksempler på formuleringer til udbud

Nedenfor gives to eksempler på formuleringer til udbudsforretninger. Eksemplerne kan betragtes som bruttoformuleringer, det vil sige, at alle niveauerne i udskilningstragten håndteres i formuleringerne. Er certifikatniveauet dækkende for kravene til de materialer, der skal anvendes, kan det øverste niveau i udskilningstragten undlades, osv.

Den første formulering knytter sig til produkter, der skal installeres i vandbanen, mens den anden formulering knytter sig til forbrugsstoffer, som kommer i kontakt med vandbanen.

## Produkter, kravspecifikationer

Alle materialer og forbrugsstoffer i kontakt med vandbanen skal være produceret til dette formål og må ikke medføre en forringelse af vandkvaliteten.

De materialer og forbrugsstoffer, der benyttes til ”Xkøbing Vand” vandforsyning, skal leve op til ”Xkøbing Vand” kravspecifikationer for specifikke materialer. Følgende specifikke kravspecifikationer for materialer i kontakt med drikkevand er pt udarbejdet:

* VAM101 – Beton i kontakt med vandbanen inkl. bilag

Her er HOFORs kravspecifikationer vist som eksempel.

* VAM102 – Trykluftkvaliltet
* VAM103 – Rustfrit stål inkl. bilag
* VAM104 – Kobberlegeringer inkl. bilag

Materialer der ikke er omfattet af en af ovenstående kravspecifikationer, skal ansøges hos ”Xkøbing Vands” materialeudvalg. ”Xkøbing Vands” materialeudvalg tager kun stilling til materialer, der skal anvendes i ”Xkøbing Vand” vandforsyning eller anlæg som ”Xkøbing Vand” forventes at skulle overtage.

## Produkter, certifikater

For at et materiale kan godkendes til brug i vandbanen, skal det dokumenteres, at materialet er certificeret efter én af følgende ordninger ift. afsmitning til drikkevand og mikrobielt eftervækstpotentiale:

* DK-VAND (med det blå DK-VAND mærke)
* Attestation of Conformity (retningslinjer fra det tyske Umwelt Bundesamt (UBA))
* DVGW (tysk)
* ÖVGW (østrigsk)
* KIWA (på baggrund af hollandsk lovning: BJZ2011048144)
* NSF61 (nordamerikansk ordning)

Ved brug af NSF61 stilles der et yderligere krav om dokumentation for den totale afsmitning af kulstof (TOC/NVOC) på mindre end 0,3 mg C/L for 3. ekstraktion ved DS/EN 12873-1 med analysemetode SM5310B eller anden tilsvarende metode for test af mikrobiologisk eftervækstspotentiale

Dokumentation for overholdelse af en af ovenstående ordninger, skal være i form af kopi af certifikat og/eller testresultater. Overensstemmelseserklæring eller datablad hvor et af ovenstående certifikater står angivet betragtes ikke som tilstrækkelig dokumentation. For god ordens skyld skal nævnes at NSF ikke udsteder certifikater, men gyldig dokumentation på produkterne findes på NSF’s hjemmeside.

**Vedr. udbud for vandmålere og byggevarer**: Vandmålere og byggevarer godkendes i henhold til Trafik- Bygge-og Boligstyrelsens regler, dvs. der skal foreligge certifikat på enten GDV (Godkendt til Drikkevand), DVGW eller KIWA/Rise eller KIWA/ATA. Certifikater skal vedlægges tilbuddet. [https://bpst.dk/da/Byggeri/Byggevarer/Byggevarer-i-kontakt-med-drikkevand#](https://bpst.dk/da/Byggeri/Byggevarer/Byggevarer-i-kontakt-med-drikkevand)

**Bemærkning til formuleringen for vandmålere og byggevarer:** Med implementering af drikkevandsdirektivet bortfalder ovenstående reglement (GDV-ordningen), idet alle produkter, som kommer i kontakt med drikkevand, er omfattet af drikkevandsdirektivet. Formodentlig vil der være emner som vil være omfattet af direktivets overgangsordning/-periode.

## Produkter, Andet

Tilsvarende dokumentation til en af ovenstående certificeringsordninger kan også godkendes. Denne dokumentation skal være udført af et akkrediteret laboratorie, og kan være analyserapporter med målte koncentrationer for afsmitningstest med angivelse af hvilke stoffer, der er analyseret for samt deres detektionsgrænser. I analyserapporten skal randbetingelser for test angives (fx DS/EN standard).

Dokumentation for overholdelse af minimum et af ovenstående krav skal fremsendes til ”Xkøbing Vand” så tidligt i projektforløbet som muligt og gerne i forbindelse med fremsendelse af tilbuddet.

Eksterne samarbejdspartnere skal ansøge via ”Xkøbing Vand” projektleder inden materialet installeres i vandbanen. Godkendelsesarbejdet kan som udgangspunkt gennemføres inden for en måned, hvis tilstrækkelig dokumentation er fremskaffet.

”Xkøbing Vand” projektleder kan oplyse hvilke materialer, der allerede er godkendt til brug i vandbanen.

## Forbrugsstoffer, kravspecifikationer

Forbrugsstoffer er defineret som produkter, der forbruges ved produktionen af vand (fx lud/NaOH til blødgøring) eller ved etablering og vedligehold af boringer, og som har direkte kontakt med vandbanen. Det omfatter også stoffer, som anvendes til rensning og overfladebehandling (fx rensemidler og bejdseprodukter) samt stoffer som kan komme i kontakt med vandbanen ved utilsigtede hændelser (fx smøremidler som kan tilgå vandbanen i tilfælde af defekt udstyr).

Som med materialer, skal forbrugsstoffer godkendes af ”Xkøbing Vand” materialeudvalg.

Forbrugsstoffer vil umiddelbart kunne godkendes, hvis de har et af følgende:

* NSF 60 certifikat
* NSF H1 certifikat - det gælder kun produkter, der kommer i kontakt med vandet ved utilsigtede hændelser.
* Produktspecifikke standarder, fx DS/EN 896:2012 for Natriumhydroxid (NaOH)

**Eksempler på praksis hos nogle forsyninger:**

HOFOR og DIN Forsyning registrerer og mærker forbrugsstoffer, så både interne og eksterne medarbejde kan se om produkterne må anvendes i vandbanen. Ligeledes kan bydende se, hvilke forbrugsstoffer der er godkendt, i de respektive forsyninger, i forbindelse med udbudsforretninger.

***HOFOR har følgende formuleringer tilknyttet ovenstående:***

Godkendte forbrugsstoffer er listet i Dansk Kemidatabase i listen kaldet ”MU-Vand”. I kolonnen ”internt” fremgår, hvilken anvendelse godkendelsen dækker. Alle produkter på MU-vand listen er markeret med en blå dråbe.

Dansk Kemidatabse findes på www.danskkemidatabase.dk - login: hoforkemi, password: hoforkemi. For yderligere information henvises der til HOFRs kravspecifikation VAL101-Vandledninger på [Vandledninger – HOFOR Tekniskdesign (hofor-tekniskdesign.dk)](https://hofor-tekniskdesign.dk/vand/vandledninger/).

***DIN Forsyning har følgende formuleringer tilknyttet ovenstående:***

Kemikalier, smøremidler og lignende, der kommer i berøring med drikkevand, skal være godkendt til formålet og bære det blå mærke (FST godkendt)

”FST godkendt” er et internt DIN Forsyning mærke. Hos DIN forsyning fremgår det af kemikaliedatabasen, hvilke produkter der er godkendt.

Nye produkter skal altid igennem indkøb/QSE, hvor alle produkter automatisk bliver vurderet i henhold til kemikaliedatabasen. Indkøb af øvrigt udstyr der kommer i berøring med drikkevand, koordineres også med indkøb.

***Aarhus Vand har følgende formuleringer tilknyttet ovenstående:***

Forbrugsvarer er defineret som produkter, der forbruges fx ved etablering og vedligehold af boringer (og kan komme i direkte kontakt med vandbanen) eller som bruges til fx smøring af mekaniske dele, rensemidler til anlægsdele, bejdseprodukter, svejsepasta og lignende.

Krav til afsmitning fra desinfektionsmidler:

I Danmark er det lovkrav, at desinfektionsmidler, der anvendes i fødevareindustrien, skal være anført på Fødevarestyrelsens liste over fødevaregodkendte midler. Dette har Aarhus Vand også valgt at efterleve.

[https://foedevarestyrelsen.dk/Media/638185224563473956/Godkendte%20desinfektionsmidler%20(april%202023).pdf](https://foedevarestyrelsen.dk/Media/638185224563473956/Godkendte%20desinfektionsmidler%20%28april%202023%29.pdf)

# Særlig ArbejdsBeskrivelse (SAB)

Stort set alle forhold omkring afsmitning og øget mikrobiologisk vækst fra/på materialer i kontakt med drikkevand kan håndteres i de generelle udbudsdokumenter f.eks. tekniske kravspecifikationer.

Der blev på workshoppen den 11. oktober 2022 ikke fundet eksempler på projektspecifikke behov for formuleringer til håndtering af afsmitningsrisikoen.

Dog bør det i forbindelse med udbud af borearbejde overvejes om f.eks. boremudder og andre tilsætningsmaterialer ved eventuel oparbejdning af virkningsgrad skal beskrives i SAB’en.

# Evaluering og tildelingskriterier

Med henblik på at sikre en god udbudsforretning bør man i udbudsmaterialet have gjort sig klart hvilke produkter/komponenter der kræver dokumentation i form af certifikater og hvilke hvor anden dokumentation kan accepteres.

Kendskab til dokumentation på produkter og materialer i form af enten certifikater eller typetest/-godkendelser kan anvendes til at stille minimumskrav i udbudsmaterialet. Når der er vished for, at der eksisterer dokumentation for de pågældende produkter eller materialer, kan denne viden anvendes til at stille minimumskrav i udbudsmaterialet. Herved tages dokumentationselementet ud af konkurrencen, og der kan konkurreres på andre parametre.

DANVA’s materialenetværk har udarbejdet en generisk liste over produkter/komponenter hvor der er kendskab til dokumentation i form af certifikater. Denne kan findes på DANVA’s hjemmeside under DANVA’s materialeguide. Listen er ikke og bliver nok aldrig fyldestgørende, men vil være under løbende udvikling, som ny viden tilgår netværket omkring dokumentation.

Som nævnt tidligere, så dokumenterer certifikater, at de tilknyttede produkter er i overensstemmelse med de på certifikatet nævnte standarder og guidelines (”kravspecifikationer”). Derfor bør det også overvejes om, der skal stilles krav til certifikaterne. For eksempel, hvilke standarder skal certifikaterne dække for at kunne accepteres og/eller kan certifikaterne rang ordnes, så det kan synliggøres hvilke certifikater der udløser ”topscore” i evalueringen.

Nedenstående eksempel er fra et udbud på ledningsanlæg gennemført af HOFOR. I udbudsmaterialet tilbudsliste er de varelinjer, hvor der ønskes et certifikat eller tilsvarende dokumentation, markeret med CERT.

## Eksempel på formulering til evaluerings- og tildelingskriterier

Følgende underkriterier og delkriterier har været anvendt til evaluering hos HOFOR:



**Kvalitet - Certificering:**

For de positioner i tilbudslisten, hvor der skal fremsendes certifikater eller tilsvarende dokumentation jf. kravspecifikation ”Vandforsyning VAL201 – Materialer i lednings- og kildepladsanlæg rev. 7 af 11.04.2022”, skal der i tilbuddet vedlægges datablade, certifikater eller tilsvarende dokumentation, indeholdende detaljerede oplysninger om:

* certificerings identifikation

Der skal i dokumentationen være entydig identifikation af det tilbudte produkt og tilhørende fremsendte certifikat eller tilsvarende dokumentation.

**Certificering VAND komponenter - evaluering**

På baggrund af fremsendte dokumentation jf. kravspecifikation ”Vandforsyning VAL201 – Materialer i lednings- og kildepladsanlæg rev. 7 af 11.04.2022” evalueres og gives point på følgende måde:

* I evalueringen indgår de varelinjer, hvor der ønskes et certifikat eller tilsvarende dokumentation (markeret i tilbudslisten med CERT).
* Først udregnes et delpoint. Til udregning af delpoint benyttes en lineær model, hvor mindsteværdi er 0 point og maksværdien er 8 Point.
* Maksimalt point (8) gives, hvis der fremsendes gyldige certifikater eller tilsvarende dokumentation, som kan godkendes, på samtlige varelinjer markeret med CERT.
* Mindsteværdien (0) gives, hvis alle certifikater eller tilsvarende dokumentation mangler eller ingen certifikater eller tilsvarende dokumentation kan godkendes.

Dette delpoint lægges til grund for beregningen af det vægtede point.

Ønsker ”Xkøbing Vand” at udbyde efter det mellemste niveau i udskilningstragten vil ovenstående formuleringer, ligeledes kunne anvendes ved at henvise til, hvilke certifikater der stilles krav om frem for at henvise til kravspecifikationer. Her kan tildelingskriterierne for eksempel opstilles efter hvilke certifikater, som ”Xkøbing Vand” finder dækkende/mest dækkende, i forhold til egne kravspecifikationer, så disse certifikater opnår højeste score, mens certifikater som er mindre dækkende, opnår lavere score.